
Katolički vjeronauk u istarskim školama — od potiskiva- 
nja do izbacivanja (1945.-1952.) 


STIPAN TROGRLIĆ 
Institut društvenih znanosti Ivo Pilar - Područni centar Pula, Pula, Republika 
Hrvatska 


U kontekstu niza represivnih mjera koje je jugoslavenski komunistički režim nakon 
oslobođenja poduzeo protiv Katoličke crkve radi iznuđivanja podaničke suradnje ili, 
u suprotnom, potpune eliminacije društvene uloge Crkve, događalo se i, čas otvoreno 
čas prikriveno, potiskivanje vjeronauka kao nastavnog predmeta iz školskog sustava. U 
članku se, na temelju arhivskog gradiva, prati kako je put od potiskivanja do izbaciva- 
nja tekao u školama na području Istre. U pojedinim slučajevima represivnim mjerama 
protiv školskog vjeronauka pokušalo se dati formalno-pravno opravdanje, pri čemu su 
se pravne odredbe tumačile prilično slobodno. Zabrana održavanja vjeronauka, prema 
uputi ministra za prosvjetu, nauku i kulturu, samo je logičan završetak raznih mjera 
protiv vjeronauka u državnim školama. 


Ključne riječi: katolički vjeronauk, škola, Istra, fakultativni predmet, potiskivanje, za- 
brana. 


Uvod 


Jedno od krupnijih pitanja i kamena spoticanja u odnosima između jugo- 
slavenskoga komunističkog režima i Katoličke crkve u vrijeme rijetkih plima i 
čestih oseka u tim odnosima (1945.-1952.), što će na kraju rezultirati i preki- 
dom diplomatskih odnosa 1952. godine, bilo je i pitanje školskog vjeronauka u 
ondašnjem odgojno-obrazovnom sustavu. Staljinistička komunistička matrica 
nove revolucionarne vlasti — za koju je Crkva, sa svojom središnjicom papom 
i Vatikanom, simbol svega povijesno reakcionarnog i prevladanog — u nepre- 
stanom procijepu između demokratskih načela, za koja se deklarativno zala- 
gala, i nastojanja da praksu preobrazi u skladu s revolucionarnim postulatom, 
često je posezala za represivnim mjerama kojima je cilj bio eliminirati svaki 
društveni utjecaj Crkve. Iz kuta vlasti održavanje vjeronauka u školi značilo 
je podržavanje predmeta koji se zalaže za drukčiji vrijednosno-svjetonazorski 
sustav od onoga na kojem je počivala ta vlast i koji je željela prenijeti mladim 
generacijama. 

Tako se i na primjeru vjeronauka ogledalo dvostruko lice vlasti. Zakon- 
skim odredbama pokušalo se prema van pokazati kako nova, samoponosno 
nazivana “narodna vlast? poštuje demokratske standarde i povijesnu tradiciju, 
a u praksi su se ti standardi i tradicija, u boljoj varijanti, nastojali koliko je 
moguće zaobići, dok su se u onoj lošijoj potpuno potiskivali. Zemaljsko an- 
tifašističko vijeće narodnog oslobođenja Hrvatske (ZAVNOH) na svom III. 
zasjedanju 8. i 9. svibnja 1944. u Topuskom donijelo je odluku da vjeronauk u 
pučkim školama bude zastupljen kao izborni predmet, i to jedan sat tjedno, a 
predavati ga mogu samo oni vjeroučitelji koji se nisu ogriješili o narodnu vlast. 
Određeno je da satovi vjeronauka počinju molitvom “Oče naš“ u učionicama 
ostaju križevi na počasnom mjestu te se priznaje svetkovanje nedjelje i zapo- 
vjedanih blagdana. 


U veljači 1945. godine Povjerenstvo za prosvjetu Nacionalnog komiteta 
oslobođenja Jugoslavije (NKOJ) izdalo je odredbu po kojoj se vjeronauk može 
poučavati u školama, ali samo kao fakultativni predmet “sve dotle dok ne bude 
drukčije rešeno". Prema istoj odredbi vjeronauk mogu predavati samo oni vje- 
roučitelji čije ponašanje nije bilo suprotno ciljevima Narodnooslobodilačkog 
pokreta (NOP). Crkvena vlast predlaže vjeroučitelje, a dozvolu za izvođenje 
nastave daje im nadležni organ narodne vlasti. Budući da nastava vjeronauka 
nije obavezna, od nje mogu biti oslobođena djeca čiji roditelji izjave da ne žele 
religiozni odgoj za svoju djecu. Zato u dnevnom rasporedu nastavnih sati vje- 
ronauk treba staviti u zadnje satove.? 


Pastirsko pismo jugoslavenskoga episkopata iz rujna 1945., u kojem su 
iznesena negativna iskustva Crkve s NOP-om tijekom rata i s novom vlašću 
neposredno po završetku rata, dotaknulo je pitanje školskog vjeronauka: “Na 
odgojnom području zadan je Katoličkoj crkvi čitav niz udaraca. Ponajprije u pi- 
tanju vjeronauka u školama. U svim je školama vjeronaučna obuka proglašena 
neobvezatnom tako, da se onaj, koji hoće vjersku pouku mora za to prijaviti. S 
priznanjem i ponosom ističemo da su katolički roditelji plebiscitarno glasovali 
za vjeronaučnu obuku u svim školama, gdje su bili pitani'? Biskupi su također 
izrazili negodovanje zbog smanjivanja vjeronauka s dva na jedan sat tjedno te 
zbog potpunog ukidanja vjeronauka u višim razredima srednjih škola.“ 

Iz godine u godinu, i prije spomenutog pisma jugoslavenskoga episkopa- 
ta, mogu se pratiti predstavke pojedinih biskupa: do uhićenja najčešće su one 
zagrebačkoga nadbiskupa Alojzija Stepinca, koje jasno oslikavaju situaciju na 
terenu. Lokalni moćnici, odreda partijski aktivisti, članovi tajnih službi Ozne, 
poslije Udbe, ravnatelji i učitelji škola na razne načine, čas otvoreno i izravno 
čas prikriveno i “po zakonu? stvaraju učenicima, vjeroučiteljima i roditeljima 


1 Marin SRAKIĆ, Zabrana školskog vjeronauka u doba komunizma, Katehetski salezijanski 
centar, Zagreb 2000., 11.-12. 

2 Isto, 8. 

* Biskupijski arhiv u Poreču (dalje: BAP), Biskupska konferencija Jugoslavije, Pastirsko pi- 
smo katoličkih biskupa Jugoslavije, Zagreb, 20. rujna 1945. 

“ Isto. 

razne teškoće, sve s jasnim ciljem da eliminiraju vjeronauk iz škola. Kronolo- 
giju zbivanja glede ometanja vjeronauka, u školi do 1952., a od 1952. do 1966. 
i u crkvenim prostorima, donosi povjesničar Miroslav Akmadža.* 


Početne (ne)zgode sa školskim vjeronaukom (1945.-1947.) 


Nakon oslobođenja Istre od njemačke okupacijske vlasti u svibnju 1945. 
godine i ulaska jedinica Jugoslavenske armije u Trst u vodstvu NOP-a prevla- 
davalo je shvaćanje da ono što je stečeno u ratu ne može biti predmetom po- 
gađanja u miru. No to je uvjerenje trajalo kratko. Pod pritiskom Anglo-Ame- 
rikanaca jugoslavenska se vojska morala povući iz Trsta i prihvatiti podjelu 
spornog područja u Istri (i cijeloj Julijskoj krajini) na Zonu “A pod vojnom 
upravom Anglo-Amerikanaca (područje Trsta s uskim pojasom koji ga pove- 
zuje s Italijom, Tržić, Gorica i grad Pula s užom okolicom), i Zonu “B', stav- 
ljenu pod Vojnu upravu Jugoslavenske armije (VUJA) (ostali dio Istre). Takvo 
stanje trebalo je ostati do potpisivanja mirovnoga ugovora. Oblasni NOO sa 
sjedištem u Puli, a od lipnja 1945. u Labinu, bio je formalno vrhovna zakono- 
davna i izvršna vlast na svom području. Međutim, stvarna vlast nalazila se u 
rukama VUJA-e.“ 


Na tragu ograničavajućih mjera prema školskom vjeronauku Odsjek za 
nastavu Oblasnog NO-a u Labinu u prosincu 1945. donio je uredbu o pouča- 
vanju vjeronauka u školama. Po toj uredbi vjeronauk se, kao izborni predmet, 
mogao slobodno držati u osnovnoj školi i u prva četiri razreda gimnazije. Za 
predavanje u gimnaziji bila je potrebna suglasnost ne samo roditelja, nego i 
učenika, što je u praksi otvaralo mogućnost pritiska na roditelje, a kad to ne bi 
urodilo plodom, učitelji su mogli na razne načine manipulirati djecom samo 
da se ne opredijele za nastavu vjeronauka. Satovi vjeronauka u pravilu su se 
održavali na kraju nastave, kao zadnji sat. Na taj način djecu se lako moglo na- 
govoriti da pođu kući ili da, ako ostanu, bez straha od posljedica mogu ometati 
izvođenje nastave vjeronauka.? 


Potpisivanjem mirovnoga ugovora u Parizu 10. veljače 1947. između sila 
pobjednica, među kojima je bila i Jugoslavija, i Italije riješen je dio jugosla- 
vensko-talijanskih graničnih sporova. Jugoslaviji je pripala čitava Istra osim 
Koparštine i Bujštine. Na području od rijeke Mirne do Devina s Trstom for- 
miran je Slobodni teritorij Trsta (STT) pod nadzorom Vijeća sigurnosti UN-a. 
Sam STT podijeljen je na dvije zone: Zonu “A? (Trst s okolicom) i Zonu “B" 


"Usp. Miroslav AKMADŽA, Katolička crkva u Hrvatskoj i komunistički režim, Otokar Ker- 
šovani, Rijeka 2004., 89.-96.; ISTI, “Ometanje i zabrane vjeronauka od strane komunističkog 
režima u Zagrebačkoj nadbiskupiji" Tkalčić, Godišnjak Društva za povjesnicu Zagrebačke nadbi- 
skupije, 8/2004., 347.-443. 

5 Istra i Slovensko primorje u borbi za slobodu kroz vjekove, gl. ur. Juraj Hrženjak, Rad, Beo- 
grad 1952., 585. 

7 Božo MILANOVIĆ, Istra u XX. stoljeću, 2. knjiga, Josip Turčinović d.o.o., Pazin 1996., 
216.-217. 

(grad Pula i prostor od Mirne do Kopra). Ukazom Prezidija Narodne skup- 
štine FNRJ od 16. rujna 1947. Ustav i zakoni FNRJ proglašeni su važećim i na 
novopripojenim područjima.? 

Prema stoljetnoj praksi Katoličke crkve da se na područjima gdje još nisu 
utvrđene državne granice uspostavi apostolska administratura s administra- 
torom koji ima ovlaštenja rezidencijalnog biskupa, Sveta je Stolica za dio Tr- 
šćansko-koparske i Goričke nadbiskupije, koji je nakon Drugoga svjetskog 
rata pripao Jugoslaviji, imenovala slovenskoga svećenika Franca Močnika 
apostolskim administratorom obiju administratura. Kad je u rujnu 1947. po- 
rečko-pulski biskup Raffaele Radossi napustio Istru, administratorom Poreč- 
ko-pulske biskupije imenovan je Mihael Toroš, također Slovenac. Kako mons. 
Močniku kao talijanskom državljaninu nije bio dopušten boravak u Jugosla- 
viji, Sveta Stolica imenovala je apostolskim administratorom jugoslavenskoga 
dijela Tršćansko-koparske biskupije Dragutina Nežića, tadašnjeg duhovnika 
u Bogoslovnom sjemeništu u Zagrebu. Uredi administrature nalazili su se u 
Pazinu, zbog čega se uobičajio naziv Pazinska apostolska administratura. Kad 
je Toroš 1949. godine imenovan goričkim apostolskim administratorom, za 
njegova nasljednika u ulozi apostolskog administratora Porečko-pulske bisku- 
pije određen je Dragutin Nežić, koji je 1950. imenovan biskupom. Tako je D. 
Nežić u svojoj osobi ujedinio crkvenu upravu čitave hrvatske Istre.? 


Na području Istre u doba druge austrijske uprave (1815.-1918.), kao i u 
doba talijanske vlasti (1918.—1943.), vjeronauk je i u osnovnim i u srednjim 
školama bio obavezan školski predmet. Zato će iznenađenje kod svećenika, a 
i roditelja, biti tim veće kad se suoče s nastojanjima da se vjeronauk potisne iz 
škola. Za njih je to bio s jedne strane udar na slobodu savjesti i vjeroispovijesti, 
a s druge nepoštivanje stoljetne tradicije. 


U Župi Sv. Matej-Cere članovi Oblasnog NO-a “posjetili su početkom 
srpnja 1945. župnika Atilija Palmana upravo u vrijeme dok je u crkvi držao 
djeci uobičajenu vjersku pouku. Odmah su mu naredili da prestane s poukom 
sve dok ne dobije dozvolu nadležnih civilnih vlasti u Puli. Kad je župnik Pal- 
man došao u Pulu informirati se o pravu održavanja vjeronauka, odgovoreno 
mu je da smije držati vjeronauk samo za prvu pričest, i to samo u župnoj crkvi, 
čak ne niti u župnoj kući. Zaprijetili su mu oštrom kaznom ako se usudi držati 
vjeronauk djeci svih uzrasta, što mu je inače bila dužnost.!“ 


Miroslav Bulešić je kao župnik u Kanfanaru doživio od odbornika neugod- 
nosti kad je počeo držati vjeronauk u školi. Govorili su mu da svećenik ne treba 


* Priključenje Istre Federalnoj Državi Hrvatskoj u Demokratskoj Federativnoj Jugoslaviji 
1943.-1968., gl. ur. Ferdo Čulinović i dr., Sjevernojadranski institut JAZU Rijeka, Rijeka 1968., 
315.-324. 

* Dragutin NEŽIĆ, Od apostolske administrature u Pazinu do jedinstvene biskupije u Poreču, 
Istarsko književno društvo Juraj Dobrila, Pazin 1968., 9.-13. 

"Archivio privato Antonio Santin, 8/I a/lnn, 104, 105, 108, Relazione del vescovo su atti 
ostili a Rovigno e Cere di Gimino, ecc., 10. luglio 1945. Nav. prema Sergio GALIMBERTI, Santin 
Testimonianze dall' archivio privato, Mgs Press, Trst 1996., 317. 

u školi, nego, ako želi okupljati djecu, neka to čini u crkvi. Posljedica pritiska 
na djecu pokazala se u masovnom napuštanju školskog vjeronauka u drugom 
polugodištu šk. god. 1945./46. u kanfanarskoj sedmoljetki. Čak se čulo kako oni 
koji su napustili vjeronauk govore da su pop i oni koji pohađaju vjeronauk fašisti, 
dok su oni kao mladi komunisti protiv Boga." Neke su se osobe dolazile žaliti 
župniku Bulešiću da im kotarski odbornici prijete kako se ne smiju sastajati sa 
župnikom ili odlaziti na misu jer se sve takve budno prati i zapisuje. ? 


Na prijedlog konferencije učitelja, održane 30. rujna 1947. u Pazinu, Obla- 
sni NO u Labinu donio je uredbu po kojoj se bez prethodnog odobrenja “na- 
rodnih vlasti“, tj. Oblasnog NO-a, u školama u Istri ne može održavati vjerona- 
uk. To je značilo da svaki vjeroučitelj prije ulaska u školu mora dobiti dozvolu 
Oblasnog NO-a. Kako je u studenome 1947. rasformiran Oblasni NO, molbe 
dostavljene na adresu sad nepostojećeg tijela prosljeđivale su se Ministarstvu 
prosvjete, a ono je vraćalo rješavanje molbi kotarskim narodnim odborima 
pod čijom su se nadležnošću našle osnovne škole i niži razredi gimnazije. ? 


Zaoštravanje situacije 1948.-1949. 


Iako su gotovo svi svećenici-katehete već u rujnu 1947. uredno priložili 
molbe prosvjetnim odjelima kotarskih narodnih odbora, sve do kraja stude- 
noga nisu dobili nikakav odgovor na svoje molbe. U Prosvjetnome odjelu Ko- 
tarskog NO-a Pazin odgovoreno im je da će uskoro rješavati molbe, a potom ih 
proslijediti Ministarstvu prosvjete.'“ Radilo se o klasičnoj birokratskoj sporosti 
na koju su dodatno utjecali ideološki razlozi. Tek početkom 1948. godine do- 
zvolu za poučavanje vjeronauka u školama na području svojih župa dobili su 
svećenici u Pazinu, Bermu, Tinjanu, Kašćergi, Motovunu, Pazu, Motovunskim 
Novakima, Muntrilju, Gračišću, Šušnjevici, Svetom Ivancu i Gologorici. Mo- 
Ibe drugih svećenika i dalje su bile na čekanju u Personalnom odsjeku NO-a 
kotara Pazin.!? 


Zbog sporosti u rješavanju molbi, ali i uskraćivanja odobrenja za održa- 
vanje vjeronauka pojedinim svećenicima, apostolski administrator Istre Ne- 
žić izravno se žalio Ministarstvu prosvjete. Preko Komisije za vjerske poslove 
tražio je da se poštuju načela upravnoga postupka, tj. da žalbe dostavlja preko 


"Kao izraz novog odnosa prema vjeri bila je i skojevska pjesma “Nosim kapu sa tri roga i 
borim se protiv Boga". 

"Arhiv Istarskog književnog društva Juraj Dobrila u Pazinu (dalje: AH IKD), osobni fond 
Bože Milanovića (dalje: OFD Milanović), Pismo Miroslava Bulešića Oblasnom NOO u Labinu, 
Kanfanar, 14. ožujka 1946. 

'5 BAP kut. Vjeronauk u školi 1948.-1950., fasc. 832/1948, Komisija za vjerske poslove br. 
64/1948, Zagreb, 14. siječnja 1948. Predmet: Istra - vjeronaučne obuke, rješavanje molbi. 

'““ AH IKD, OED Milanović, Pismo B. Milanovića Komisiji za vjerske poslove Vlade NR Hr- 
vatske, Pazin, 27. studenog 1947. 

"5 BAP kut. Vjeronauk u školi 1948.-1950., fasc. 832/1948. Komisija za vjerske poslove, br. 
286/1948, Zagreb, 23. veljače 1948. Predmet: Pazin, kotarski NO, Vjeronaučna obuka u osnov- 
nim školama. 

kotarskog NO-a, jer u slučaju izravnog slanja žalbe Ministarstvu ono ionako 
žalbu vraća kotarskom NO-u tražeći njegovo mišljenje, što još više usporava 
proceduru. U slučaju zadržavanja žalbe moglo se izravno komunicirati s Mi- 
nistarstvom prosvjete. No i tada to je pravo pridržano samo za zainteresiranu 
stranku — u konkretnom slučaju to je bio župnik koji je uložio žalbu.“ 


Dopisi i žalbe tijekom 1948. jasno pokazuju kako su formalni, procedural- 
ni razlozi bili zgodna isprika da se spriječi održavanje vjeronauka u školama. 
To veoma zorno ilustrira natezanje između Apostolske administrature u Pazi- 
nu i NO-a kotara Pazin oko imenovanja novog katehete u pazinskoj državnoj 
gimnaziji nakon što je dotadašnji kateheta Andrija Bonifačić, zbog obveza u 
sjemenišnoj gimnaziji, napustio navedeno mjesto. Molba Apostolske admini- 
strature da se izda dozvola za poučavanje vjeronauka svećeniku Boži Jelovcu, 
također profesoru u sjemenišnoj gimnaziji, odbijena je uz objašnjenje da je kraj 
školske godine te da đacima treba ostaviti vremena za “pripremanje ispita*'7 

Na početku nove, 1948./49., školske godine iz Apostolske administrature 
u Pazinu ponovno je dostavljena molba Kotarskom NO-u u Pazinu da se izda 
dozvola Boži Jelovcu za predavanje vjeronauka u gimnaziji. Kako je nastava 
već počela, a odgovor nije stizao, odlučeno je da se na mjesto katehete vrati 
Andrija Bonifačić koji je dozvolu za držanje vjeronauka dobio od Ministarstva 
prosvjete 6. siječnja 1948. godine. Međutim, ravnatelj gimnazije Vitomir Ujčić 
nije dopustio Bonifačiću da preuzme službu vjeroučitelja u gimnaziji." Kad je 
Bonifačić od ravnatelja Ujčića zatražio pismeno objašnjenje zbog čega mu je 
(usmeno) uskratio obavljanje katehizacije iako je pokazao spomenuto odobre- 
nje Ministarstva,“ ovaj mu je odgovorio da iz njegova napuštanja gimnazije 
“proizlazi, dakle, i gašenje dobivenog Odobrenja".“' 

Osvrćući se na protuslovlja oko odobrenja za održavanje vjeronauka u pa- 
zinskoj gimnaziji, mons. Nežić ironično je primijetio: “Apostolska administra- 
tura ponovno je molila Jelovčevo imenovanje od kotarskoga NO-a, molbom 
od 25. rujna 1948. br. 155. Ta je molba dakle podnesena na početku ove školske 
godine. Ali do danas nema rješenja. Možda će rješenje stići pod konac školske 
godine i molba će biti odbijena s motivacijom da je konac školske godine. Ibis 
redibis numquam peribis in bello" (Ići ćeš vratit se nećeš poginuti u ratu). 


"5 Isto, Komisija za vjerske poslove, br. 338/1948, Zagreb, 4. ožujka 1948. Predmet: Žalbe radi 
uskrate katehizacije. 

!7_ Isto, Kotarski narodni odbor Pazin, Personalni odsjek, Pazin, 5. svibnja 1948. 

'* AHIKD, OED Milanović, Apostolska administratura Pazin, Kotarskom Narodnom odbo- 
ru, Personalni odsjek, br. 155/1948, Pazin, 25. rujna 1948. 

' ]sto, Interesantna povijest likvidiranja vjeronauka na hrvatskoj pazinskoj gimnaziji. 

* Isto, Pismo Andrije Bonifačića Upravi hrvatske realne gimnazije u Pazinu, Pazin, 10. rujna 
1948. 

"Isto, Hrvatska realna gimnazija, Pazin, br. 423 od 18. rujna 1948. 

Isto, Interesantna povijest likvidiranja vjeronauka na hrvatskoj pazinskoj gimnaziji. Radilo 
se o poznatom pitijskom odgovoru koji se može dvostruko tumačiti: da će se onaj tko pita pro- 
ročicu vratiti iz rata jer neće poginuti u ratu, odnosno da se neće vratiti jer će poginuti u ratu. 
Sve ovisi o tome stavi li se zarez ispred ili iza riječi “nećeš“ Nežićeva aluzija na nejasne pravne 
upute, koje se onda mogu tumačiti dvojako, tj. kako odgovara vlasti, više je nego očita. 

Do studenoga 1948., znači dva mjeseca nakon što je počela nastava, žu- 
pnici u župama Gologorica, Krbune, Brdo, Šušnjevica, Dolenja Vas, Vranja, 
Žminj, Cere, Sv. Ivanac i Boljun, nisu dobili dozvolu za predavanje vjeronau- 
ka u osnovnim školama na teritoriju navedenih župa. Ni molbe ni žalbe nisu 
davale rezultata. Na preporuku S. Ritiga stvar se pokušala riješiti kroz osobne 
kontakte s vlašću. U tom je smislu B. Milanović u dva navrata intervenirao u 
pazinskom Kotarskom NO-u, ali bez rezultata. Zato je Apostolska administra- 
tura u Pazinu molila republičku Komisiju za vjerske poslove, njezina pred- 
sjednika Ritiga, da posreduje u rješavanju nagomilanih problema oko školskog 
vjeronauka.?? 


Radi ujednačavanja postupaka u poučavanju vjeronauka Ministarstvo pro- 
svjete NR Hrvatske donijelo je krajem 1948. Uputstvo koje je predviđalo da 
učenici ne mogu započeti s učenjem vjeronauka tijekom cijele školske godine, 
nego to moraju učiniti na početku školske godine. Nastava vjeronauka može se 
održavati samo peti ili šesti nastavni sat. Izostanci sa satova vjeronauka nigdje 
se ne evidentiraju, tako da škola zapravo i ne vodi računa o tim izostancima. 
Satovi vjeronauka ne upisuju se u dnevnik rada, nego u poseban dnevnik koji 
se drži u upravi škole, a vjeroučitelji ga uzimaju prije održavanja sata. U imenik 
učenika, kao i svjedodžbe, ne upisuju se ocjene iz vjeronauka. Škola će, ipak, 
kao i kod ostalih predmeta, posjećivati satove vjeronauka te tako pokazati svo- 
ju brigu o izvođenju vjeronauka.“ 


Dokle je sve vlast spremna ići u eliminiranju vjeronauka iz škole pokazao 
je i slučaj u Bujama, također s početka 1948. godine. Učitelj Miloš Ribarić, naj- 
vjerojatnije na nagovor nekoga lokalnog partijskog moćnika, na roditeljskom je 
sastanku na prijevaru dobio potpis roditelja protiv župnika Giovannija Zugana, 
“velikog reakcionara i fašiste, protivnika naroda" Roditelji nisu znali da će se 
spomenuta kvalifikacija upotrijebiti protiv župnika Zugana kako bi mu se, kao 
fašistu i protivniku naroda, onemogućio ulazak u školu. Saznavši za prijevaru, 
roditelji su masovno došli u školu i tražili objašnjenje od učitelja Ribarića, na 
što im je ovaj odgovorio da se iznesena optužba ne odnosi na svećenika Zugana. 
Taj dolazak roditelja iskorišten je da bi se od njih tražilo neka inzistiraju da se 
vjeronauk predaje isključivo na hrvatskome jeziku. Tako je župniku Zuganu do- 
pušteno predavanje vjeronauka u osnovnoj školi u Bujama, ali pod uvjetom da to 
radi na hrvatskome jeziku. Opravdanje takve odluke našlo se u famoznoj odluci 
naroda za čije je poštivanje odgovorna narodna vlast. 


Sasvim je jasno da se ovdje radilo o marginalizaciji školskog vjeronauka 
s konačnim ciljem njegova potpunog potiskivanja iz škole. Prvi korak bila je 


Isto, Apostolska administratura Pazin, Komisiji za vjerske poslove, br. 832/1948, Pazin, 23. 
studenog 1948. Dokument je objavljen u M. AKMADŽA, Crkva i država. Dopisivanje i raz- 
govori između predstavnika Katoličke crkve i državne vlasti u Jugoslaviji, svezak I., 1945.-1952, 
Društvo za povjesnicu Zagrebačke nadbiskupije “Tkalčić" Zagreb i Hrvatski institut za povijest 
- Podružnica za povijest Slavonije, Srijema i Baranje, Zagreb 2008., 345. 

** BAP, kut. Vjeronauk u školama 1948.-1950., fasc. 72/49, Ministarstvo prosvjete, br. 
2392/1949 od 2. studenog 1948. 

25 S. GALIMBERTI, n. dj., 154. 

getoizacija vjeronauka, jer kakav je to nastavni predmet iz kojeg se nastava 
može izvoditi samo posljednji sat, a ocjene i izostanci ne unose se u zato pred- 
viđenu školsku dokumentaciju. Stvaranjem osjećaja manje vrijednosti trebalo 
je s jedne strane kod vjeroučitelja ubiti volju za dolazak u školu, a s druge 
vjeroučenike dovesti do napuštanja ili izbjegavanja vjeronauka. Posljedice za 
takvo ponašanje učenici ionako nisu snosili — štoviše, pojedini su ih učitelji 
poticali neka izbjegavaju svećenike. Možemo samo pretpostaviti kako su se 
osjećali svećenici-katehete, fakultetski obrazovani ljudi, pred činjenicom da se 
svaki seoski učitelj mogao slobodno rugati njihovu životnom opredjeljenju i 
istinama koje su poučavali. 


Odnos prema školskom vjeronauku veoma lijepo ilustrira i odluka Kotar- 
skog NO-a u Labinu kojom se tamošnjim župnicima zabranjuje predavanje 
vjeronauka u školama u Labinu, Raši, Šumberu i Kršanu: “U svezi Vašeg dopi- 
sa broj 134/48 god od 3. prosinca 1948. (odnosi se na dopis B. Milanovića, nap. 
a.) saopštavamo Naslovu da smo molbe za dozvolu poučavanja vjeronauka u 
školi svećenicima Antunu Bogetiću, župniku u Labinu, Anti Prodanu, župni- 
ku u Raši, Anti Merliću, župniku u Šumberu, i Vladimiru Rebeku, župniku u 
Kršanu, odbili iz slijedećih razloga: 

Svi gore navedeni svećenici od prvog do zadnjeg su politički negativni pre- 
ma našem društvenom sistemu, nijedan od ovih nije član Narodne fronte, što 
dokazuje njihova pasivnost prema našem sistemu. No to se tim ne bi moglo 
opravdati budući je njima osigurano Zakonom poučavanje vjeronauka u školi, 
ali situacija na našem terenu je takva, da ne predstavlja problem ukoliko im se 
odbije, naime mase ne postavljaju to pitanje osim pojedinaca. Rukovodeći se 
time, mi smo mišljenja da će više djelovati štetno, jasno ukoliko budu išli da 
poučavaju vjeronauk, u školi. Sama školska djeca u većini slučajeva, naročito 
u nekim mjestima, odbijaju da prisustvuju časovima vjeronauka. Dakle, ruko- 
vodeći se time, što je ta nauka nama tuđa, što su gornji svećenici reakcionar- 
no nastrojeni, mi smo im odbili dozvole da poučavaju vjeronauku u školama, 
uzimajući u obzir naše prilike, da nam to neće predstavljati nikakav politički 
problem? 


Kotarskom je odboru bilo jasno da svećenici, prema važećem zakonu, ima- 
ju pravo predavati vjeronauk u školama, pa je opravdanje za zabranu pronašao 
u pasivnom stavu četvorice župnika prema jugoslavenskoj društvenoj stvar- 
nosti, što je onda prevedeno u težu kvalifikaciju, u negativan stav, da bi na 
kraju bili proglašeni reakcionarnima. Jasno, nigdje se ne navodi u čemu je ta 
njihova reakcionarnost. Možda je odgovor u shvaćanju da je vjersko učenje, 
kao “nama tuđe", po sebi reakcionarno pa oni koji ga propovijedaju i ne mogu 
drugo biti doli reakcionari. Ovaj primjer samo još jednom potvrđuje kako je 
zakonodavstvo bilo u službi idejno-političkoga sustava. U pismu Apostolske 
administrature u Pazinu, upućenom Komisiji za vjerske poslove, a vezano uz 
poučavanje vjeronauka na području Labina, ističe se kako su sva četiri sveće- 


* AH IKD, OFD Milanović, Pismo S. Ritiga B. Milanoviću koje je Ritig pisao kao ministar 
bez portfelja u Vladi Republike Hrvatske, br. 70/49, Zagreb, 12. veljače 1949. 

nika kojima je uskraćena dozvola za predavanje vjeronauka bili lojalni prema 
narodnoj vlasti, što se vidi iz toga da vlast nikad nije imala nikakve primjedbe 
na njihovo ponašanje. Glede njihova članstva u Narodnoj fronti vlast nije tra- 
žila njihovo učlanjenje, kao ni učlanjenje drugih svećenika, niti je zamjerala 
što to nisu učinili.“ 

Na sve zategnutiju situaciju ukazuje predstavka apostolskog administrato- 
ra Nežića Komisiji za vjerske poslove od 18. srpnja 1949., u kojoj se zanima je 
li išta učinjeno po predstavci S. Ritiga, predsjednika iste Komisije, Ministar- 
stvu prosvjete. Nežić se pita: “Da li da se i opet po treći put predaju molbe za 
katehizaciju u školama. Kako to može djelovati na raspoloženje tako brojnih 
svećenika, kojima kotarski činovnici ne dostoje se odgovoriti na propisno bi- 
ljegovane molbe?! Ako su po srijedi kakve zamjerke ili nepravilnosti neka se to, 
kaže, možemo popraviti? 

Slučajevi u Šterni i Višnjanu (Porečki dekanat) pokazuju kako se održava- 
nje vjeronauka pokušavalo spriječiti ne samo u školi, nego čak i u samoj crkvi. 
Sjemeništarcima ovih župa mjesni NO-ovi zabranili su održavanje vjeronauka 
u crkvi uz obrazloženje da ni u crkvi ni izvan nje nije dopušteno držati nikakve 
sastanke bez dozvole Kotarskog NO-a. Protestirajući protiv ovih odluka, Mi- 
hael Toroš, apostolski administrator Porečko-pulske biskupije, upozorio je da 
bi takvo tumačenje zakona o javnim skupovima dovelo do toga da se za svaku 
misu ili neki drugi obred treba tražiti dozvola vlasti. Sve je to, smatra Toroš, 
protiv slobode savjesti i Ustava, pa bi NOO-ovi najbolje učinili ako bi priznali 
grešku i pustili Crkvu i vjeronauk na miru. 


Protiv zagrebačkoga bogoslova Ivana Schoenbauma, koji je za vrijeme 
oporavka u Istri ljeti 1949. na molbu crkvenih poglavara držao vjeronauk u 
Grdoselu i Kršikli, predsjednik tamošnjega Mjesnog odbora Bogdan Načino- 
vić čak je spremao atentat. Bogoslova je na opasnost upozorio mjesni učitelj 
Velimir Žubrinić. Tko zna što bi se dogodilo da jedna župljanka nije upozorila 
Schoenbauma da ne ide držati vjeronauk u Kršiklu jer se na njega sprema aten - 
tat. Poslije je Schoenbaum o svemu obavijestio administratora Nežića, a kako 
se približavao kraj praznika, napustio je Grdoselo i Istru." 

Isto je učinio i učitelj Žubrinić. Njegovo oproštajno pismo višestruko je 
zanimljivo. Učiteljevo upozorenje mladi je bogoslov u početku shvatio kao za- 
mku pa je o tome, čini se, razgovarao sa spomenutim Načinovićem. U strahu 
da ne strada zbog suradnje sa svećenicima, učitelj je napustio Grdoselo i otišao 


27 BAP kut. Vjeronauk u školi, fasc. 72/1949, Pismo Apostolske administrature u Pazinu Ko- 
misiji za vjerske poslove, br. 7/49, Pazin, 21. veljače 1949. Pismo (predstavka) Apostolske admi- 
nistrature. Objavljeno u M. AKMADŽA, Crkva i država, 346. 

* Predstavka apostolskog upravitelja u Pazinu Dragutina Nežića od 18. srpnja 1949., br. 387 
Komisiji za vjerske poslove NR Hrvatske. Prema M. AKMADŽA, Crkva i država, 349. 

? Isto, fasc. b. 0., Pismo Mihovila Toroša, apostolskog administratora, Mjesnom Narodnom 
odboru Višnjan, br. 603/49, Pazin, 26. srpnja 1949. 

% AH IKD, OFD Milanović, fasc. M2A159, Pismo Ivana Schoenbauma Javnom tužiocu Ko- 
tara Pazin u Pazinu, Pazin, 31. kolovoza 1949. 

u nepoznatom pravcu. Razdiran dvojbom je li svojim upozorenjem bogoslovu 
izdao Partiju, Žubrinić je za svoj postupak našao opravdanje u učenju marksiz- 
ma - da se atentatima ne mijenja zbilja. Opravdanje je nalazio i u tome da su 
odluku samovoljno donijeli lokalni moćnici bez ikakvih konzultacija s višim 
organima vlasti. Uvjeren u to da braneći “legalitet i humanitet" nije postao 
izdajica Partije, nadao se da će na principima Partije moći i dalje služiti svome 
narodu. 


Događaji pred izbacivanje vjeronauka iz škola (1949.—1952.) 


Radi suzbijanja praznovjerja i vjerskih predrasuda u đačkim domovima, 
kao prepreke znanstvenom pogledu na svijet, posebno prisutnih kod djece sa 
sela, Odsjek za domove Ministarstva prosvjete NR Hrvatske poslao je ravna- 
teljima domova upitnik s osam pitanja. U posljednjem pitanju tražilo se navo- 
đenje mjera koje dom poduzima za suzbijanje vjerskih predrasuda i s kakvim 
rezultatima, kao i koje mjere namjerava poduzeti. Iz prethodnih pitanja jasno 
je da će te mjere biti uperene na suzbijanje “katoličkog praznovjerja“ Naime, 
trebalo je odgovoriti jesu li u domu primijećene osobe koje na bilo koji način, 
govorom ili primjerom, vrše vjerski utjecaj na đake, kao i mogu li se u sobama 
odgajatelja ili đaka vidjeti vjerska obilježja: križevi, svete slike, molitvenici.?? 
Istu svrhu imao je, nešto detaljniji, upit poslan gimnazijama i sedmogodišnjim 
školama. Uz ostalo, trebalo je odgovoriti koliko učenika pohađa vjeronauk, 
koje su nacionalnosti, koliko ih odlazi nedjeljom na misu, ima li slučajeva da 
nastavnici posjećuju crkvu, navesti imena vjeroučitelja, kojim se sredstvima 
služi svećenik u okupljanju djece itd. 

Nered i samovolju oko izdavanja dozvola za poučavanje vjeronauka u ško- 
lama trebalo je okončati rješenje Ministarstva prosvjete iz srpnja 1949. godi- 
ne. Prema tom rješenju svi zainteresirani vjeroučitelji trebaju do 15. kolovoza 
1949., uz propisanu dokumentaciju, predati povjerenstvu prosvjete i kulture 
pri kotarskim i gradskim narodnim odborima molbu za poučavanje vjerona- 
uka u školama u šk. god. 1949./50. Isto trebaju učiniti i vjeroučitelji koji su 
imali odobrenje za prethodnu školsku godinu kako bi im se dozvola obnovila. 
“Rješenje o podnesenim molbama rješavat će Oblasni narodni odbor — Po- 
vjerenstvo za prosvjetu, radi toga će kotarski, odnosno gradski NO, podnese- 
ne molbe sa svojim obrazloženim mišljenjem uputiti na rješavanje Oblasnom 
narodnom odboru. O žalbama protiv njegova rješenja odlučuje Ministarstvo 


prosvjete.“ 


3 Isto, Pismo Velimira Žubrinića, Grdoselo, 31. kolovoza 1949. 

** Isto, fasc. M2A023/83, Ministarstvo prosvjete, Odsjek za đačke domove, br. 114/149, Za- 
greb,17. siječnja 1949. 

3 Isto, fasc. M9A063, Ministarstvo prosvjete Republike Hrvatske, Odjel za osnovne i sedmo- 
godišnje škole, br. 65542: III. 1948., Zagreb, 20. listopada 1948. 

*“_BAP kut. Vjeronauk u školama 1948.-1950., fasc. 72/49, Komisija za vjerske poslove br. 
1082/1949 od 28. srpnja 1949. 

Znakovito je da ni kotarski niti gradski odbori sa sadržajem navedenog 
rješenja nisu upoznali vjeroučitelje, nego je Komisija za vjerske poslove 28. 
srpnja 1949. biskupskim ordinarijatima i apostolskim administraturama do- 
stavila rješenje. Zbog kratkog roka neki župnici nisu uspjeli pribaviti svu po- 
trebnu dokumentaciju, pa im je molba odbijena. Po tko zna koji put ponovila 
se nebriga nekih odbora za rješavanje “vjerskih pitanja“ Gradski odbori u Puli 
i Rovinju dostavljene molbe uopće nisu proslijedili Oblasnom odboru u Rijeci. 
Bilo je i slučajeva da su vjeroučitelji tražili dozvolu za osnovne škole (sedmo- 
ljetke), ali su rješenje dobili samo za osnovne škole, uz napomenu da im se 
odobrenje “daje prema molbi za osnovne škole" Ravnatelji sedmoljetki nisu 
ih puštali u škole jer nisu imali propisano odobrenje, a tamo gdje je sve funk- 
cioniralo što se tiče školske vlasti, kao u Vodnjanu, pojavili su se odbornici i 
zabranili svećeniku održavanje vjeronauka u školi." 


Već spominjani Atilije Palman ponovno je imao problema s odbornici- 
ma zbog držanja vjeronauka, sada kao upravitelj župe u Svetom Ivancu nad 
Rašom. Na temelju dozvole Oblasnoga odbora u Rijeci Palman je od početka 
šk. godine 1949./50., u dogovoru s učiteljicom, po završetku nastave dolazio u 
školu i držao vjeronauk. I sve bi bilo u redu da se dvojici odbornika nije učinilo 
da moraju nešto učiniti na obrani “idejne čistoće" svoga sela. U tom smislu 
najzgodnije im se činilo zabraniti održavanje vjeronauka u školi. Na počet- 
ku drugoga polugodišta (8. veljače 1950.) odbornici su nenajavljeno upali u 
školu i pozvali Palmana neka im pokaže dozvolu na temelju koje može držati 
vjeronauk u školi. lako im je pokazao rješenje Oblasnoga odbora, ovi su ipak 
zaključili da oni ne mogu dopustiti vjersku pouku u školi. Uzalud ih je Palman 
molio pismeno rješenje o zabrani. Tako je do kraja školske godine, protuzako- 
nito, udaljen iz škole.** 


Koliko je biskup Nežić smatrao važnim školski vjeronauk pokazuje i to što 
je odmah nakon što je iz Komisije za vjerske poslove stigla obavijest o potrebi 
podnošenja molbe radi dobivanja dozvole za držanje vjeronauka u školi po- 
slao obavijest svim dušobrižnicima da do 15. kolovoza svakako predaju molbu 
prema uputama Komisije za vjerske poslove, a onima koji to ne učine odre- 
dio je suspenziju služenja mise u vremenu od 1. do 10. rujna.“ Da bi olakšao 
župnicima slanje molbe, poslao im je i obrazac koji su samo trebali popuniti 
osobnim podacima.* 

Kako bi se izbjegli nesporazumi, biskup Nežić predlagao je za šk. godinu 
1950./51. sljedeće rješenje: “Odmah (kraj srpnja) pozvati svećenike da podne- 
su molbe s preciznom naznakom koje dokumente uz molbu trebaju priložiti. 
Molbe kojima nedostaje neki od dokumenata ne odbijati, nego vratiti molbu 
sa zahtjevom da se upotpuni potrebnim dokumentima. Ne dopustiti da se, s 


* Isto, fasc. 25/1950, Apostolska administratura u Pazinu, Izvještaj o obuci vjeronauka u ško- 
lama u šk. god. 1949./50., br. 198/50 od 27. srpnja 1950. 


%# Isto, Župni ured Sv. Ivanac nad Rašom, br. 2/50, Pazin, 9. siječnja 1950. 
7 Isto, fasc. 72/49, br. 405-49, Pazin, 30. srpnja 1949. 
38 Isto. 

obzirom na slanje molbi Oblasnom NO, gradski i mjesni NO ponašaju neod- 
govorno, a isto tako ne dozvoliti lokalnim moćnicima da sprečavaju održava- 
nje vjeronauka. Jednako tako u rješenjima, tamo gdje je to traženo, navesti da 
se odobrenje daje za izvođenje vjeronauka i u sedmoljetkama" (od V. do VII. 
razreda osnovne škole).?? 


Slučajevi u hrvatskoj i talijanskoj sedmoljetki u Pazinu, u kojima je sveće- 
nik Božo Jelovac dobio dozvolu za predavanje vjeronauka u šk. god. 1950./51., 
jedan je u nizu primjera koji pokazuju kako dozvola sama po sebi nije bila 
dovoljna za nesmetano odvijanje vjeronauka. Na kraju je sve ipak ovisilo o 
situaciji u školi ili o društvenom okruženju u kojem je škola djelovala. Na uče- 
nike hrvatske sedmoljetke smještene u đačkome domu omladinska organiza- 
cija i odgajatelji vršili su pritisak izrugujući se vjeri i upozoravajući ih da su 
“besplatno u konviktu i da drugo proljeće neće smjeti na vjeronauk". Jedan 
profesor u školi javno se izrugivao djeci koja pohađaju vjeronauk, a u vrijeme 
kad je kateheta trebao držati vjeronauk u učionici VII. razreda, naređivao je 
učenicima da čiste učionicu. Posljedice “moralnog pritiska" na učenike ubrzo 
su se osjetile. Od 22 učenika VII. razreda, koliko ih je upisalo vjeronauk na po- 
četku šk. god., pri kraju prvoga polugodišta ostalo je na vjeronauku njih samo 
četvero. Na kraju su učenici VII. razreda, znači 12-godišnjaci, “sami? donijeli 
zaključak i zatražili da ga odobri ravnatelj: “(...) kateheta ne smije više dolaziti 
držati vjeronauk u sobi njihova razreda, jer da ih tek nekoliko uči vjeronauk.“ 


Na navedene činjenice reagirala je Apostolska administratura molbom 
Kotarskom NO-u u Pazinu “da bi prilike i okolnosti promotrio i stao na kraj 
toj nenaučnoj i nelagodnoj borbi u gimnaziji i internatu protiv vjeronauka. Ta 
borba ima sve oznake moralnoga pritiska na savjesti učenika, premda je slobo- 
da savjesti Ustavom zajamčena. Molimo također da se kateheti osigura pravo 
poduke vjeronauka i u sobi VII. razreda, bez obzira na broj učenika, koje se 
ne može spajati s drugim razredom jer taj razred nema paralelno odjeljenje. 
(...) Taj pritisak protivan je također odluci Narodne Vlasti koja je vjeronauk 
blagonaklono dozvolila, te ruši njezin ugled u javnosti.“ 


Do udaljavanja katehete Jelovca iz hrvatske i talijanske sedmoljetke doš- 
lo je zbog zanemarujućeg razloga zbog kojeg bi se u to vrijeme najvjerojat- 
nije mogao udaljiti veliki broj profesora. Naime, ravnateljica škole podnijela 
je Školskom odsjeku NO-a kotara Pazin prijavu protiv Jelovca zato što je za 
vrijeme sata vjeronauka povukao nekog učenika za uho. Ne čekajući odluku 
Odsjeka, personalni referent tog odsjeka zabranio je Jelovcu poučavanje vjero- 
nauka u obje sedmoljetke. Sve je upućivalo na to da se samo čekao kakav razlog 
da se eliminira vjeronauk iz sedmoljetke.“? 


% Isto, Izvještaj o obuci vjeronauka u školama u šk. god. 1949./50., fasc. 25/50, br. 198/50, 
Pazin, 27. srpnja 1950. 

* [sto, br. 11/1950, Pazin, 10. siječnja 1950. 

“Isto, br. 14/1950, Pazin, 17. siječnja 1950. 

* [sto, br. 338/50, Pazin, 4. prosinca 1950. Dokument objavljen u M. AKMADŽA, Crkva i 
država, 358. 

Ante Cukarić, župnik u Svetvinčentu, dozvolu za predavanje vjeronauka 
nije dobio zato što je prema navodu rješenja “od 24. travnja do 24. kolovoza 
bio u zatvoru radi suradnje s okupatorom i harangiranja protiv narodne vlasti“. 
Cukarić je u navedenom vremenu bio u istražnom zatvoru pod sumnjom da je 
surađivao s okupatorom, ali kako sumnja nije dokazana, nije bio osuđen. Po- 
tvrda tome je i uvjerenje da nije bio kažnjavan. Tu je potvrdu priložio uz molbu 
za dobivanje dozvole za poučavanje vjeronauka u školama koje su se nalazile 
na teritoriju njegove župe.“ Ista se stvar dogodila i Ivanu Žufiću, župniku u 
Pićnu. U rješenju Oblasnoga odbora u Rijeci, kojim mu se odbija izdati do- 
zvola za izvođenje vjeronauka u osnovnoj školi, piše: “Imenovani je u nekoli- 
ko navrata odgovarao zbog ispada protiv masovnih organizacija i kažnjen je s 
1500 dinara zbog šverca?“ No, istina je bila drukčija. Žufić nikad nije osuđen 
zbog napada na masovne organizacije, a kaznu — ne od 1 500 nego od 15 000 
dinara - platio je zato što je imao samo usmenu dozvolu NO-a Pićan da može 
kupiti konja. Isto kao i Cukarić, uredno je dostavio potvrdu da nije osuđivan.“ 


Izbacivanje vjeronauka iz škola 1952. godine i njegove posljedice 


Donošenje odluke o zabrani poučavanja vjeronauka u državnim školama 
bilo je samo pitanje trenutka. Naime, iz kuta vlasti bilo je nelogično s jed- 
ne strane smatrati odgoj djece u ateističko-marksističkom i materijalističkom 
duhu jednim od primarnih zadataka države, a s druge strane dopustiti izravan 
utjecaj vjere i Crkve na taj odgoj. Na sastanku članova Sekretarijata CK KPJ, 
članova Politbiroa CK KP Slovenije i Hrvatske na početku 1952. odlučeno je 
da se krene u ofenzivu protiv Katoličke crkve te da se u sklopu te ofenzive 
ukine vjeronauk u državnim školama. Nakon što je Tito naglasio kako se mora 
poštivati načelo odvojenosti Crkve i države, dostavljeno je pismo-direktiva 
članovima kotarskih komiteta u kojem im se ukazuje na potrebu pojačanog 
ideološkog i odgojnog rada s omladinom.“ 


Uputstvo ministra za prosvjetu Dušana Žanka od 31. siječnja 1952. o za- 
brani predavanja vjeronauka u narodnim školama predstavlja završetak jedne 
etape u borbi protiv vjeronauka, koju bismo mogli okarakterizirati kao formal- 
no odobravanje, a stvarno zabranjivanje održavanja vjeronauka u školi. Tom 
odlukom praksa je, u biti, samo formalno-pravno sankcionirana. 


U tom smislu Uputstvo od 31. siječnja 1952. bilo je sasvim jasno: 


“Počam od I. veljače 1952. ukida se podučavanja vjeronauka u narodnim 
školama i ostalim državnim školama. Stoga se stavljaju van snage dosad izdana 


#3 BAP fasc. Vjeronauk 1949., Pismo Antuna Cukarića, župnika u Svetvinčentu Biskupskom 
ordinarijatu u Poreču, broj: 82/49a, Svetvinčenat, 15. prosinca 1949. 

“Isto, Vjeronauk 1950., 25/50, Oblasni NO Rijeka, Povjerenstvo za prosvjetu, br. 1750/1949, 
Pićan, 5. listopada 1949. 

45. BAP, Žalba Ivana Žufića Ministarstvu prosvjete, br. 32/1950, Pićan, 17. kolovoza 1950. 

“€ M. AKMADŽA, Katolička crkva u Hrvatskoj, 93. 

odobrenja (predstavnicima bilo koje vjeroispovijesti) za podučavanje vjerona- 
uka u narodnim školama. Zabranjeno je također skupljanje školskih obvezni- 
ka (po Zakonu o nar. školama) u župnim uredima i stanovima i privatnim 
prostorijama u svrhu podučavanja vjeronauka ili bilo kakvog organiziranog 


nastavno-obrazovnog djelovanja.“ 


Uputstvo je omogućavalo ne samo uklanjanje vjeronauka iz škola, nego je 
ostavljalo prostor za njegovo potiskivanje čak i iz same crkve. Okupljanje dje- 
ce u crkvenom prostoru radi vjeronauka ili neke druge, kulturno-prosvjetne, 
sportske ili slične aktivnosti nastojalo se tretirati kao javna manifestacija, za što 
je prije njihova održavanja, prema čl. 26. Zakona o udruženjima, zborovima i 
drugim javnim skupovima, trebalo dobiti dozvolu nadležne vlasti.“ Svećeni- 
cima, iz proceduralnih razloga, nije padalo na pamet tražiti dozvolu za svako 
okupljanje djece u crkvi. 

No da vlast ozbiljno misli mogao se uskoro uvjeriti bogoslov Vjekoslav 
Milovan. On je u rodnome selu Režanci (Župa Svetvinčenat) za vrijeme ljetnih 
praznika 1952. držao vjeronauk u crkvi Sv. Germana. Sudac Kotarskoga suda 
u Puli, na temelju spomenutog Zakona, kaznio ga je za to novčanom kaznom 
od 2000 dinara.“ Milovan se žalio Vijeću za prekršaje pri Ministarstvu za unu- 
trašnje poslove u Zagrebu. Vijeće je, razmotrivši predmet, našlo da okrivljeni 
održavanjem vjeronauka u crkvi na način utvrđen u prvostupanjskom postup- 
ku nije učinio prekršaj iz citiranoga Zakona, niti iz kojeg drugog propisa, te 
je poništilo prvostupanjsko rješenje i obustavilo postupak protiv Milovana.?“ 

O proizvoljnom tumačenju zakonskih odredbi, kad je riječ o poučavanju 
vjeronauka u crkvama, govori prijava NO-a Općine Lupoglav protiv svećenika 
Bože Milanovića mlađeg, župnika u Dolenjoj Vasi, župi koja se nalazila na po- 
dručju Općine Lupoglav. Na temelju prijave koja ga je teretila da je tijekom lip- 
nja, srpnja i kolovoza 1955. održavao u župi vjeronauk kojemu je prisustvovalo 
i dvoje malodobne djece iako nisu imali dopuštenje roditelja, sudac za prekr- 
šaje izrekao mu je kaznu od 5 000 dinara. U izricanju kazne sudac se pozvao 
na čl. 19. st. 2. Zakona o položaju vjerskih zajednica, koji je određivao da ma- 
lodobna djeca za pohađanje vjerske pouke moraju sama dati svoj pristanak te 
imati suglasnost oba roditelja ili staratelja."' U slučaju da u predviđenom roku 
ne plati kaznu, kazna se trebala zamijeniti zatvorom u trajanju od 25 dana. 


Na izrečenu kaznu Milanović mlađi žalio se sucu za prekršaje Kotarskog 
NO-a Pula. Pozivajući se na sam Zakon o pravnom položaju vjerskih zajed- 


“M. SRAKIĆ, n. dj., 70. 

4 [sto. 

“* BAP kut. Vjeronauk u školama 1948.-1955., fasc. 25/1950, Kotarski sud u Puli, Sudac za 
prekršaje, br. 452/52, Pula, 8. kolovoza 1952. 

“Isto, Vijeće za prekršaje pri Ministarstvu unutrašnjih djela, fasc. 26/52, V. P. br. 6126/52, 
Zagreb, 7. studenog 1952. 

"| “Zakon o pravnom položaju vjerskih zajednica" Službeni list FNRJ, br. 22, Beograd, 27. 
svibnja 1953. 

**_BAP kut. Vjeronauk 1948.-1955., fasc. Vjeronauk 1955., NO kotara Pula, Sudac za prekrša- 
je, UP broj: 34/1955, Pula, 1. prosinca 1955. 

nica, Milanović je jasno pokazao neutemeljenost optužbe. Razlozi kazne bili 
su druge prirode, što se vidi iz Milanovićeve obrane: “Kako se vidi iz samog 
rješenja, vjerskoj nastavi u crkvi nije prisustvovalo samo ovo dvoje djece, nego 
sva djeca sela Dolenja Vas, koja su bila upućena od svojih roditelja. Nije običaj 
niti se prakticira da se pozivaju na nastavu pojedina djeca. Vrijeme katehizacije 
objavljuje se u crkvi roditeljima, pa tko od roditelja želi da mu dijete prima 
vjersku nastavu taj šalje dijete, a tko ne želi ne upućuje. Tako sam objavio u 
crkvi i ovom prilikom, da će se u to vrijeme održavati katehizacija u mjesecima 
lipanj do kolovoza, jer je to najpodesnije vrijeme, kada djeca mogu po danu 
bez ikakve opasnosti polaziti u crkvu i prisustvovati zbog dugih dana. Svoju 
kategoričku tvrdnju, da nisam imao pristanak ni jednog roditelja sudac za pre- 
kršaje je u rješenju morao potkrijepiti dokazima, a to nije učinio, što je takvo 
pomanjkanje u postupku da povlači za sobom ništavnost postupka. 

Sudac za prekršaje nije uvažio Milanovićevu argumentaciju. Žalba je od- 
bijena, što se vidi iz Milanovićeve nove žalbe Vijeću za prekršaje Državnoga 
sekretarijata u Zagrebu. Predsjedatelj Vijeća Krunka Petrinović potvrdila je 
presudu jer je prvostupanjski organ utvrdio činjenično stanje i pravilno primi- 
jenio zakonske propise. Ipak su otkrivene neke “sitne nepravilnosti“ Kazneno 
djelo pripisano Milanoviću ne podliježe st. 2. nego st. 1. članka 19. Zakona o 
položaju vjerskih zajednica.?* Isto tako sudac za prekršaje nepravilno je izrekao 
kaznu od 25 dana jer maksimum za djelo koje je Milanović počinio iznosi 15 
dana.* Sve to ukazuje i na pravnu razinu i osposobljenost sudaca na nižim, 
prvostupanjskim razinama. 


I biskup Nežić izražavao je zabrinutost zbog ukidanja vjeronauka u ško- 
lama. Smatrao je da ateizacija školskoga sustava, započeta odmah nakon rata, 
sada dobiva širom otvorena vrata. Kad god jedna idejna struja prisvoji isklju- 
čivo pravo u nastavi, onda je, tvrdi Nežić, ugrožena i ravnopravnost građana. 
Naime i oni koji ne podržavaju materijalističko-ateistički svjetonazor moraju 
djecu dati u škole koje počivaju na tom idejno-vrijednosnom sustavu jer ne- 
maju izbora. A kao porezni obveznici i oni uzdržavaju škole te na taj način 
pridonose rušenju svoje vlastite ideologije. Navodi primjere SAD-a i nekih za- 
padnoeuropskih zemalja (V. Britanija, Nizozemska, Belgija i Italija) u kojima 
postoje i neutralne, ali i konfesionalne škole. Osim toga Crkva u tim zemljama 
ima svoje radioemisije, tiskare, časopise. To su Nežićeve osobne rukopisne za- 
bilješke na rubu nekih dokumenata koji govore o posljedicama zabrane vjero- 
nauka u školama i njegovu potiskivanju iz crkava.?* 


53. Isto, Žalba B. Milanovića, Pazin, 22. prosinca 1955. 

5 ČL 19, st. 1. glasi: “Vjersku nastavu (katehizaciju) učenici redovitih škola ne mogu pohađati 
u školskim satima. Za pohađanje vjerske nastave potrebno je odobrenje oba roditelja odnosno 
staraoca i pristanak maloljetnika? U st. 2. stoji: “Škole za spremanje svećenika mogu pohađati 
samo osobe koje svršile obavezno osnovno školovanje? “Zakon o pravnom položaju vjerskih 
zajednica“, Službeni list FNRJ, br. 22, Beograd, 27. svibnja 1953. 

*" BAP kut. Vjeronauk 1948.-1955., fasc. Vjeronauk 1955., Vijeće za prekršaje pri Državnom 
sekretarijatu za unutrašnje poslove, br. V. P. 907/55 od 7. siječnja 1956. 


** Isto, Nežićeve zabilješke (bez datuma). 

Donošenje Zakona pratili su orkestrirani napadi u tisku na Katoličku cr- 
kvu i njezine službenika. U Istri su prednjačili Riječki list i La Voce del popolo. 
Na stranicama La Vocea već 5. siječnja 1952. osvanuo je poduži članak pod 
naslovom “Chiromanti apostolici in quel di Pola — Apostolski hiromantičari u 
okolici Pule". 

Kao neprijatelj socijalizma koji u propovijedima odvraća “svoje ovčice od 
sudjelovanja u politici, jer to nije za seljake, na prvom je mjestu spomenut 
župnik u Marčani Josip Stefanutti. Svoje vjernike smatrao je nedovoljno bistri- 
ma pa im na demagoški i “klerički reakcionaran" način objašnjava izgradnju 
socijalizma u Jugoslaviji, koju uspoređuje s biblijskim prikazom podizanja ba- 
bilonske kule." Optužiti nekoga za verbalni delikt nije bilo dovoljno - u svijesti 
običnog čitatelja izgledalo je dosta apstraktno. Zato je Stefanutti prikazan kao 
profiter koji je uz pomoć dvojice marljivih župljana skupio 350 kg žita i unov- 
čio ih za “respektabilnih? 11 000 dinara. 

Konkurent Stefanuttiju u pribavljanju materijalne koristi bio je Antun Gr- 
bin, župnik u Galižani. U akciji prikupljanja pomoći koja mu je donijela 34 
000 dinara najviše je koristio svoj utjecaj na žene. No pravi rekorder u tome 
barbanski je župnik Mirko Kolić. On je svakom župljaninu dostavio listu s 
naznakom iznosa koji treba uplatiti. Njegov pokvareni odnos prema ženama 
doveo je do toga da su neke odbile donijeti djecu na krštenje, a istodobno je 
djevojke upozoravao neka se ne udaju za komuniste jer će ići u pakao.* 


Još dok je bio fakultativni predmet u školi neki su svećenici, na razne nači- 
ne, nastojali privući učenike da upišu vjeronauk. Sada kad je vjeronauk u ško- 
lama ukinut, svećenici koriste druge metode. Vladislav Premate, župnik pulske 
Katedrale, navodno je po završetku nastave dočekivao djecu ispred OŠ “Moša 
Pijade", koja se nalazila u blizini crkve Misericordia, i odvodio ih u crkvu na 
vjeronaučnu pouku. Premati se spočitava kako na taj način izigrava zakon o 
vjeronauku, ali i volju onih roditelja koji nisu bili za to da njihova djeca po- 
hađaju vjeronauk. Jednu učenicu pravoslavne vjere poticao je na prelazak na 
katoličku vjeru, što je izazvalo gnjev njezinih roditelja.“ 

Najlošije od svih optuženih prošao je fra Jozo Vlahović iz pulskog franje- 
vačkog samostana. On je navodno napao učitelje u jednoj pulskoj školi optu- 
žujući ih da su uspjeli u svojoj namjeri odvraćanja djece od vjeronauka samo 
zato što su svećenici prema njima bili kulturni i tolerantni. Te Vlahovićeve 
riječi bile su dovoljne da ga se poistovjeti s onima koji su mučili Galilea i stavili 
Savonarolu na lomaču. I ne samo to, ljudi Vlahovićeva mentalnoga sklopa po- 
državali su Pavelićeve zločine i nepravde Mussolinijeva režima. Na kraju, kao 
vrhunac pamfleta, nalazi se povezivanje Crkve s Kominformom: naime dvojica 


7. Stefanuttijeva biblijska usporedba, ako ju je upotrijebio, pokazala se istinitom. 
** La Voce del popolo, br. 308, Rijeka, 4. siječnja 1952., 3. 
** Isto. 


9% ]sto. 

poznatih pulskih pristaša Kominforma, Carlo Marega i Sergio Balestre, pjeva- 
ju u zboru crkve Sv. Antuna.“ 


Cilj napisa bio je jasan. Svećenici su oni koji stalno rovare protiv narodne 
vlasti. Njihov uobičajeni pastoralni rad na okupljanju djece na vjeronauku ili 
pozivanju roditelja da šalju djecu u crkvu obično je uznemiravanje građana. 
Razmišljanje i djelovanje crkvenih službenika samo je potvrda kako je Crkva 
uvijek stajala uz narodne neprijatelje. Pritom je bila spremna pružiti utočište i 
onima s kojima se ideološki nije slagala samo ako su ti isti radili protiv vlasti- 
tog naroda i države, za što je ilustrativan primjer dvojice kominformovaca koji, 
eto, čak pjevaju u župnome zboru. 


Zaključak 


U kontekstu potiskivanja vjeronauka iz školskoga sustava na razini čitave 
Jugoslavije, o čemu svjedoči odredba Povjerenstva NKOJ-a od veljače 1945. 
prema kojoj vjeronauk postaje fakultativan predmet, i u Istri se poduzimaju 
slične mjere. Odsjek za nastavu Oblasnog NOO-a u Labinu u prosincu 1945. 
donio je uredbu o poučavanju vjeronauka u školama: od tada se vjeronauk, i 
to kao izborni predmet, može održavati samo u osnovnoj školi i prva četiri ra- 
zreda gimnazije, s tim da je za predavanje u gimnaziji, uz suglasnost roditelja, 
trebala i suglasnost đaka. 


U razdoblju od 1945. do 1947. godine, koje na razini općih odnosa države 
prema Katoličkoj crkvi u Istri možemo označiti kao razdoblje “taktičkog? po- 
puštanja i “strateškog" stiskanja, često se koriste formalno-proceduralni razlo- 
zi da bi se vjeroučiteljima uskratilo pismeno odobrenje za predavanje vjerona- 
uka. Naime, Oblasni NO prihvatio je prijedlog Konferencije istarskih učitelja 
od 30. rujna 1947. da bez prethodnog odobrenja “organa narodne vlasti“ nitko 
ne može predavati vjeronauk u školi. 


Dodatni udarac školskom vjeronauku bilo je Uputstvo Ministarstva pro- 
svjete NR Hrvatske od 2. studenoga 1948. godine. Prema Uputstvu nastava 
vjeronauka može se održavati samo peti ili šesti sat, izostanci se nigdje ne 
evidentiraju, satovi vjeronauka ne upisuju se u dnevnik rada nego u posebnu 
bilježnicu, a ocjene iz vjeronauka ne upisuju se ni u imenik učenika niti u svje- 
dodžbe. Neredi i samovolja pri izdavanju dozvola vjeroučiteljima-svećenicima 
nastavljaju se i poslije, sve do zabrane održavanja vjeronauka 1952. godine. 
Ako se nije mogla naći proceduralna greška za odbijanje izdavanja dozvole, 
onda se posezalo za moralno-političkom podobnošću. Dovoljno je bilo okva- 
lificirati koga kao neprijatelja narodne vlasti pa da mu se uskrati ulazak u školu 
kako dotični kao “reakcionar" ne bi negativno utjecao na omladinu. 


Zabrana, praktički izbacivanje vjeronauka iz škola, jer se događa na počet- 
ku drugog polugodišta šk. godine 1951./52., označava kraj razdoblja u kojem je 


SI Jsto. 

vlast, dosta nespretno, pokušala pokazati kako i kroz održavanje vjeronauka u 
školama poštuje vjerske slobode. Uputstvom ministra prosvjete od 31. siječnja 
1952., kojim se ukida vjeronauk u školama, otišlo se i korak dalje - zabranjeno 
je svako organizirano odgojno-obrazovno djelovanje svećenika u župnim sta- 
novima ili privatnim prostorijama. Time je stvoren prostor za represivne mjere 
i protiv župnog vjeronauka. 

SUMMARY 


CATHOLIC RELIGIOUS INSTRUCTION AT ISTRIAN SCHOOLS - FROM 
REPRESSION TO SUPPRESSION (1945-1952) 


In the context of series of repressive measures which the Yugoslav Commu- 
nist regime carried out against the Catholic Church following the liberation, 
and with the aim extorting allegiance or, on the other hand, completely elimi- 
nating the social role of the Church, what took place, sometimes openly, so- 
metimes secretly, was the repression of religious instruction as a subject of the 
school curriculum. In this article, on the basis of archival sources, the author 
traces the path from repression to complete suppression of religious instructi- 
on in schools in Istria. In certain situations an attempt was made to give repre- 
ssive measures against religious instruction in schools a formal legalistic basis, 
in which case legal decrees were rather freely interpreted. The prohibition of 
religious instruction, according to the decree of the minister of education, sci- 
ence and culture was merely a logical conclusion to the various measures taken 
previously against religious instruction in state schools. 


Key words: Catholic religious instruction, schooling, Istria, facultative 
(optional), repression, suppression 

